CELEX: 32013R0713
Language: bg
Date: 2013-07-23 00:00:00
Title: Регламент (ЕС) № 713/2013 на Съвета от 23 юли 2013 година за определяне на възможностите за риболов на хамсия в Бискайския залив за риболовен сезон 2013—2014 г.

26.7.2013   
            
            
               BG
            
            
               Официален вестник на Европейския съюз
            
            
               L 201/8
            
         РЕГЛАМЕНТ (ЕС) № 713/2013 НА СЪВЕТА
   от 23 юли 2013 година
   за определяне на възможностите за риболов на хамсия в Бискайския залив за риболовен сезон 2013—2014 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, параграф 3 от него,
   като взе предвид предложението на Европейската комисия,
   като има предвид, че:
   
               (1)
            
            
               Задължение на Съвета е да определи общия допустим улов (ОДУ) по вид риболовна дейност или група риболовни дейности. Възможностите за риболов следва да бъдат разпределени между държавите-членки по такъв начин, че да се осигури относителна стабилност за риболовните дейности на всяка държава членка за всички запаси или групи запаси и като се вземат надлежно предвид целите на общата политика в областта на рибарството, установени с Регламент (ЕО) № 2371/2002 на Съвета (1).
            
         
               (2)
            
            
               За целите на адекватното управление на запаса и опростяването е уместно да се определи ОДУ и квоти за държавите-членки за запаса от хамсия в Бискайския залив (подзона VIII на ICES) за годишен сезон на управление от 1 юли до 30 юни следващата година, вместо за период на управление в рамките на календарна година. При все това риболовът следва да продължи да се подчинява на общите разпоредби на Регламент (ЕС) № 39/2013 на Съвета (2) относно условията за използване на квотите.
            
         
               (3)
            
            
               ОДУ за хамсия в Бискайския залив за риболовния сезон 2013—2014 г. следва да бъде определен въз основа на наличните научни становища, като се отчитат биологичните и социално-икономическите аспекти и се гарантира еднакво третиране на различните риболовни сектори.
            
         
               (4)
            
            
               С цел предоставяне на многогодишно управление на запаса от хамсия в Бискайския залив на 29 юли 2009 г. Комисията представи предложение за регламент за създаване на дългосрочен план за запаса от хамсия в Бискайския залив и за риболова, насочен към този запас. Като се вземе предвид, че оценката на въздействието, залегнала в основата на това предложение, представлява най-новата оценка на въздействието на управленските решения относно този запас, е целесъобразно да се определи ОДУ за хамсия в Бискайския залив. В становището, дадено от Научния, технически и икономически комитет по рибарство (НТИКР) през юли 2013 г., биомасата на запасите от хайвер се оценява приблизително на 56 055 тона. Предвид най-новата оценка на въздействието на управленските решения относно този запас, ОДУ за риболовния сезон от 1 юли 2013 г. до 30 юни 2014 г. следва да бъде определен на 17 100 тона.
            
         
               (5)
            
            
               В съответствие с член 2 от Регламент (ЕО) № 847/96 на Съвета (3) е необходимо да се установи до каква степен запасът от хамсия в Бискайския залив е обект на мерките, предвидени в посочения регламент.
            
         
               (6)
            
            
               С оглед на началото на риболовния сезон 2013—2014 г. и за целите на годишното докладване на улова настоящият регламент следва да влезе в сила възможно най-скоро след публикуването му и да се прилага от 1 юли 2013 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   Възможности за риболов на хамсия в Бискайския залив
   1.   Общият допустим улов (ОДУ) и неговото разпределяне между държавите-членки за риболовния сезон между 1 юли 2013 г. и 30 юни 2014 г. за запаса от хамсия в подзона VIII на ICES, определена в Регламент (ЕО) № 218/2009 на Европейския парламент и на Съвета (4) е, както следва (в тонове живо тегло):
   
               
                           Вид
                        
                        
                           :
                        
                        
                           Хамсия
                           
                              Engraulis encrasicolus
                           
                        
                     
            
               
                           Зона на ICES
                        
                        
                           :
                        
                        
                           Зона VIII
                           (ANE/08.)
                        
                     
         
               Испания
            
            
               15 390
            
            
               Аналитичен ОДУ
            
         
               Франция
            
            
               1 710
            
         
               Съюза
            
            
               17 100
            
         
               ОДУ
            
            
               17 100
            
         2.   Разпределянето на възможностите за риболов, определени в параграф 1, и тяхното използване се подчиняват на условията, посочени в членове 8 и 10 от Регламент (ЕС) № 39/2013.
   3.   Запасът, посочен в параграф 1, се счита за подлежащ на аналитичен ОДУ за целите на Регламент (ЕО) № 847/96. Прилагат се член 3, параграфи 2 и 3, и член 4 от същия регламент.
   Член 2
   Предаване на данни
   В съответствие с членове 33 и 34 от Регламент (ЕО) № 1224/2009 (5) на Съвета при предоставяне на Комисията на данните относно разтоварването на количеството улов от хамсия в подзона VIII на ICES, държавите-членки следва да използват код за запаса „ANE/08“.
   Член 3
   Влизане в сила
   Настоящият регламент влиза в сила в деня след публикуването му в Официален вестник на Европейския съюз.
   Прилага се от 1 юли 2013 г.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 23 юли 2013 година.
      
         
            За Съвета
         
         
            Председател
         
         L. LINKEVIČIUS
      
   
   
      (1)  Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (ОВ L 358, 31.12.2002 г., стр. 59).
   
      (2)  Регламент (ЕС) № 39/2013 на Съвета от 21 януари 2013 г. за определяне на възможностите за риболов за 2013 г. на кораби на ЕС за определени рибни запаси и групи от рибни запаси, които не са предмет на международни преговори или споразумения (ОВ L 23, 25.1.2012 г., стр. 1).
   
      (3)  Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите (ОВ L 115, 9.5.1996 г., стр. 3).
   
      (4)  Регламент (ЕО) № 218/2009 на Европейския парламент и на Съвета от 11 март 2009 година относно предоставянето на статистика за номиналния улов на държавите членки, които извършват риболов в североизточната част на Атлантическия океан (ОВ L 87, 31.3.2009 г., стр. 70).
   
      (5)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).